**Основна школа „Соња Маринковић“**

**Зрењанин**

**ДРУГИ СВЕТСКИ РАТ**

**Семинарски рад**

**Ментор: Роберт Такарич**

**Предмет: Историја**

**Ученик: Милица Станисављев**

**Март 2020. године**

**Садржај**

[**1.** **Увод** 3](#_Toc36064091)

[**2.** **Узроци рата** 4](#_Toc36064092)

[**3.** **Почетак рата** 5](#_Toc36064093)

[**3.1.** **Нацистичка Немачка** 6](#_Toc36064094)

[**3.2.** **Окупације и споразуми у Европи** 8](#_Toc36064095)

[**4.** **Ток рата** 9](#_Toc36064096)

[**4.1.** **Понуда мира Савезничким силама** 10](#_Toc36064097)

[**4.2.** **Зимски рат** 10](#_Toc36064098)

[**4.3.** **1940. година** 12](#_Toc36064099)

[**4.4.** **Хитлер на врхунцу моћи, рат са Британијом** 13](#_Toc36064100)

[**4.5.** **Рат у Југославији** 15](#_Toc36064101)

[**4.6.** **Улазак САД у Други светски рат** 17](#_Toc36064102)

[**5.** **Слабљење Осовинских сила** 17](#_Toc36064103)

[**5.1.** **Обрачуни СССР и Немачке** 18](#_Toc36064104)

[**5.2.** **Сукоби на северу Африке** 18](#_Toc36064105)

[**5.3.** **Битка за Стаљинград** 19](#_Toc36064106)

[**6.** **Наставак ратних сукоба 1943. године** 20](#_Toc36064107)

[**6.1.** **Нови ратни успеси силе Осовине** 20](#_Toc36064108)

[**6.2.** **Капитулација Италије** 21](#_Toc36064109)

[**7.** **Напредовање Савезника 1944. године** 22](#_Toc36064110)

[**7.1.** **Дан Д** 22](#_Toc36064111)

[**7.2.** **Једна од последњих немачких победа** 23](#_Toc36064112)

[**7.3.** **Ратови на источном фронту** 23](#_Toc36064113)

[**7.4.** **Ратови на Пацифику** 24](#_Toc36064114)

[**8.** **Крај Другог светског рата 1945.** 24](#_Toc36064115)

[**8.1.** **Слом Немачке војске** 25](#_Toc36064116)

[**9.** **Коначни обрачун са Јапаном и атомске бомбе** 25](#_Toc36064117)

[**10. Битке у Другом светском рату** 27](#_Toc36064118)

[**11.** **Жртве рата** 37](#_Toc36064119)

[**11.1. Холокауст, логори смрти** 38](#_Toc36064120)

[**12.** **Закључак- мишљење** 41](#_Toc36064121)

[**13.** **Литература** 41](#_Toc36064122)

# **Увод**

Други светски рат трајао је од **1. септембра 1939**. до **2. септембра 1945.** године. У њему је учествовала већина тадашњих држава, укључујући и све велике силе, које су основале два супротстављена војна савеза: **силе Осовине** (Италија, Мађарска, Бугарска, Јапан и др.), предвођене **Нацистичком Немачком**,



*Сл. 1, 2, 3. (са лева на десно) Адолф Хитлер, Хирохито, Бенито Мусолини*

и **Савезници** (Француска, Пољска, Југославија, Грчка, Кина и др.), предвођени **Совјетским Савезом**, **Великом Британијом** и **Америком**.




*Сл. 3, 4, 5. (са лева на десно) Јосиф Стаљин, Френклин Д. Рузвелт, Винстон Черчил*

По броју држава, односно људи који су у њему учествовали, те броју људских жртава и степену материјалног разарања, тај рат представља највећи оружани сукоб у историји човечанства. У виду тоталног рата, водеће земље учеснице ставиле су све своје економске, индустријске и научне ресурсе у службу ратних напора, бришући разлике између војних и цивилних извора. Рат су обележиле масовне смрти цивила, укључујући и **холокауст**, као и једини случај **употребе нуклеарног оружја**. У рату је учествовало око 110 милиона војника из 61 земље. У њему је погинуло око 60 милиона људи, а више од 35 милиона их је рањено, по чему је тај рат најсмртоноснији рат у људској историји.

# **Узроци рата**

С обзиром на његову сложеност као и идеолошким и другим поделама које је изазвао и које дан-данас трају, о узроцима Другог светског рата постоји далеко мања историјска слагања него о узроцима других оружаних сукоба у 20. веку. Ипак, може се рећи да велики број узрока Другог светског рата има корен у Првом светском рату

Немачка, Италија и Јапан су се у 19. веку релативно касно профилисале као модерне индустријске државе, па су битно заостајале у стварању колонијалних империја у односу на Уједињено Краљевство и Француску. Први светски рат и пораз Немачке, Аустроугарске и Русије и Османског царства су драстично изменили политичку мапу Европе.



*Сл. 6. Колонијална подела света пре избијања Другог светског рата*

Немачка је у Првом светском рату поражена, те је на основу Версајског споразума остала без колонија, и тако била доведена у још подређенији положај. Италија и Јапан, иако на победничкој страни, били су знатно разочарани ратним пленом.

Нови фактор представљала је и појава двеју идеологија - фашизма и комунизма -које су, свака на свој начин, представљале радикалну алтернативу послератном светском поретку, те чије се међусобно супарништво одражавало и на међународну политику.

Узроци рата лежали су и у дубоком и непревладаном културном и психолошком шоку изазваном опсегом и последицама Првог светског рата. Многе државе, поготово оне које су се сматрале победницама, настојале су понављање тако трауматичног искуства избећи инсистирањем на дипломатији као једином средству решавања међународних спорова, док је у јавности тих земаља доминирао пацифизам и тежња за нереаговањем на провокације које би могле изазвати нови глобални сукоб.

Избијање Другог светског рата био је процес који је трајао скоро једну деценију и којем је главни катализатор била **Велика економска криза**, која је почела у САД у октобру 1929. године. Она се манифестовала кроз глобални раст незапослености и сиромаштва, које је већину становништва у многим земљама окретало екстремним идеологијама. То се догодило и у Јапану, који је као земља без сопствених извора многих важних ресурса био снажно погођен економском кризом. Као последица тога, у јапанским владајућим круговима развио се милитаризам, односно уверење да Јапан може осигурати просперитет једино на рачун суседних азијских држава, односно европских колонијалних поседа. Године 1931. Јапанци су извршили инвазију на кинеску провинцију Манџурију, у којој су успоставили марионетску власт на челу са бившим кинеским царем Пу Јијем.


Многи јапански, а и други историчари сматрају управо тај догађај стварним почетком Другог светског рата. Западне силе, исцрпљене и заокупљене економском кризом, нису одреаговале, па је тако створен преседан који ће искористити друге државе.

# **Почетак рата**

Јапанска империја јесте доминирала источном Азијом и била у рату са Кином, али се обично сматра да је Други светски рат почео 1. септембра 1939. године, кад је Адолф Хитлер наредио напад на Пољску, без објаве рата.

Тог 1. септембра 1939. године, када је почео Други светски рат, око 4.45 часова ујутру са немачког брода “Шлезвиг-Холштајн” отворена је ватра на пољско полуострво Вестерплате. Немачке трупе су прешле пољску границу, а Луфтвафе, немачко ратно ваздухопловство, је започело бомбардовање пољских градова.

Британска влада је веома брзо реаговала, па је тадашњи премијер, Невил Чемберлен, већ у 11.15 часова истог дана изјавио да се Велика Британија налази у ратном стању са Немачком. Два дана касније и Француска је објавила рат Немачкој, што је учинила и Канада 10. септембра, чиме је сукоб у Европи прерастао у светски рат.





*Сл. 7. Немачки војни брод Шлезвиг-Холштајн бомбардује Вестерплате, 1. септембар 1939.*

## **Нацистичка Немачка**

Немачко царство је распало у Немачкој револуцији (1918-1919.), и створена је демократска влада, касније позната као Вајмарска република. Међуратни период је обележио ускоб између присталица нове републике и тврдокорних противника и на левици и десници. Иако је Италија у Првом светском рату добила нека територијална проширења, италијанске националисте је разбеснело што обећања која су дале Уједињено Краљевство и Француска да осигурају италијански улазак у рат нису у потпуности ипосштована мировним уговорима. Од 1922. до 1925. фашистички покрет Бенита Мусолинија је преузео власт у Италији са агендом национализма, тоталитаризма и сарадње класа којом је укинута представничка демократија, прогоњене су социјалистичке, левичарске и либералне снаге и промовисана агресивна спољна политика којом би се насилно Италија претворила у ново Римско Царство.

У **Немачкој Вајмарској републици** је економска криза изазвала рекордну незапосленост и нагло сиромашење, продубила свеопште незадовољство одредбама Версајског мира који се сматрао неправедним а затим и изазвала политичку нестабилност и трајну кризу коју постојећи демократски поредак није био у стању решити.

**Националсоцијалистичка странка Адолфа Хитлера** је имала за циљ оснивање нацистичке државе у Немачкој. Нацизам је идеологија која се заснива на веровању „расне чистоће немачког народа“ тј. Аријевска раса. Прогонили су све које су сматрали расним непријатељима, што је укључивало Јевреје, Роме и све тзв. „хибриде“, заједно са комунистима, менталним болесницима и др. На краћи рок се та идеологија манифестовала као прокламован циљ окупљања свих земаља у којима живи немачка мањина у јединствену државу- Велику Немачку. Нацистичка влада је постепено једнострано одбацила одредбе Версајског уговора те започела с поновним наоружавањем у сврху постизања тих циљева оружаним путем.


 

*Сл. 8. и 9. и Амблем (лево) и застава (десно) Нацистичке партије*



*Сл. 10. Адолф Хитлер*

Поводом доласка на власт, Хитлер је створио тоталитарну једнопартијску државу предвођену нацистима, **Нацистичка Немачка** или **Трећи рајх**. Он је укинуо демократију, показавши тенденцију за радикалном, расистички мотивисаној ревизији светског поретка и ускоро почео масовну кампању поновног наоружавања Немачке. У међувремену је Француска, да би осигурала своје савезништво, дала Италији слободне руке у Етиопији, коју је Италија желела да претвори у колонију.



*Сл. 11. Застава Трећег рајха*

У то време је Совјетски Савез под влашћу Стаљина био углавном нетакнут економском кризом, али и преозаокупљен унутрашњим проблемима, првенствено колективизацијом земље — која је довела до масовне глади и великих демографских губитака — и индустријализацијом, која је пак СССР учинила великом силом и у рекордно кратком року створила услове за трансформацију **Црвене армије** у велику и модерну оружану силу. СССР је након деценија дипломатске изолације настојао побољшати односе са западним силама, страхујући да би се на темељу искустава грађанског рата могла створити велика коалиција с циљем његовог уништења. СССР је настојао страх западних држава од ширења бољшевизма на запад умањити представљајући се као природни идеолошки савезник у борби против фашистичких држава. У ту сврху је преко Комунистичке интернационале промовисана политика Народног фронта, која је за последицу имала стварање леве владе у Француској, али и избијање грађанског рата у Шпанији.

## **Окупације и споразуми у Европи**

Ситуација се погоршала почетком 1937. када је територија сарског басена легално поново уједињена са Немачком и Хитлер одбацио Версајски мир, убрзао програм наоружавања и увео регрутацију. Хитлер је пркосио Версајском и Локарнском миру поновним слањем војске у Рајнску област у марту 1936. Добио је мало отпора од других европских сила. У октобру 1936. Немачка и Италија су формирале осовину Рим-Берлин. Месец дана касније, Немачка и Јапан су потписале **Антикоминтерна пакт**, којем ће се Италија придружити следеће године.

Совјетски Савез, забринут због немачког циља да заузме велике површине источне Европе, је покушао да направи споразум о узајамној помоћи са Фанцуском. Међутим, у јуну 1935. Уједињено Краљевство је самостално склопило поморски споразум са Немачком, олакшавајући претходна ограничења. Сједињене Америчке Државе, забринуте због догађаја у Европи и Азијим су усвојиле Закон о неутралности у августу.

Хитлер је право на самопредељење одлучио применити на Судете- област Чехословачке, где су Немци чинили већину. Чехословачка влада је била спремна да се покушају мењања граница одупре оружаним путем, рачунајући на свој статус верне француске савезнице. Међутим, британска влада је држала да још није у потпуности спремна за рат, па је наговорила Француску да заједно с њом 30. септембра 1938. склопи Минхенски споразум којим је Немачкој признато право на Судете. Остављена на цедилу, чехословачка влада је подлегла немачком ултиматуму. Док је део светске јавности овим догађајима био шокиран и разочаран, велики део западне јавности их је сматрао исправљањем версајских неправде те искоришћеном приликом за постизање трајног мира у свету.

# **Ток рата**

Немачка је 1. септембра напала Пољску под лажним изговором да су Пољаци извршили низ саботажа на немачким циљевима. Два дана након немачког напада Немачкој су рат објавиле Француска и Уједињено Краљевство, са својим потпуно самосталним колонијама, чиме је рат и формално добио карактер светског, па зато неки историчари наводе 3. септембар 1939. као датум његовог почетка.

Као што смо већ рекли, почетак Другог светског рата се везује за немачки напад на Пољску у септембру 1939. године. То је био дан када је почела Хитлерова инвазија на свог источног суседа, односно дан када се кренуло у спровођење нацистичког плана о заузимању источне Европе и стварање велике Немачке државе.

Нацистичка Немачка је захваљујући тактици **блицкрига** (муњевити рат, изненадни, ненадани напад авијацијом) брзо напредовала кроз Пољску, упркос чињеници да су две велике војне силе биле на њеној страни.

Међутим, савез је у почетку пружио само ограничену директну војну помоћ, у коју је спадао мали француски продор у Сар. Савезничка врховна команда је закључила да офанзива на Немачку нема смисла, већ је циљ био да се рат добије поморском блокадом. Циљ је био спречавање Немаца да добијају стратешке ресурсе из неутралних земаља, чиме би Французи и Британци нанели штету немачкој привреди. Испоставило се да одлука Италије да буде неутрална има заправо користан ефект на Немачку, јер је преко ње несметано ишао увоз сировина.

Након потписивања примирја са Јапанцима, СССР се 17. септембра 1939. године придружио немачким нападима на Пољску, и то са истока.

Окружена двема моћним војним силама, пољска војска је поражена и Варшава се предала Немцима 27. септембра, а последње линије отпора су се предале 6. октобра. Пољска територија је била подељена између Немачке и Совјетског Савеза, док су Литванија и Словачка добили мање делове.

После предаје пољске војске, пољски покрет отпора је основао поџемну државу и герилску Домовинску армију, један вид отпора у рату. Око 100.000 пољских војника је евакуисано у Румунију и балтичке државе. Многи од њих су касније наставили да се боре уз Савезнике против Немаца на свим фронтовима у Европи и северној Африци током целог рата.

## **Понуда мира Савезничким силама**

Хитлер је 6. октобра јавно понудио мир Уједињеном Краљевству и Француској, али је изјавио да ће о судбини Пољске одлучивати искључиво Немачка и Совјетски Савез. Чемберлен је одбио ову понуду 12. октобра. Увређен због негативног одговора, Хитлер је одмах наредио напад на Француску, али је лоше време принудило неколико одлагања све до пролећа 1940.

У међувремену, након потписивања Споразума о пријатељству и границама између Совјетског Савеза и Немачке, СССР је консолидовао своје позиције у источној Европи тако што је приморао балтичке државе да дозволе совјетској војсци да се стационира у њима под условима споразума о узајамној помоћи.

## **Зимски рат**

Финска је одбила да уступи територије северно од Лењинграда, што је крајем новембра довело до совјетског напада на ову скандинавску земљу. **Зимски рат** у коме су Финци испочетка успешно зауставили надмоћне совјетске нападе се окончао финским уступцима Совјетском Савезу.

Уједињено Краљевство и Француска су доживели совјетски напад на Финску као улазак Совјетског Савеза у рат на страни Немаца и одговорили су на совјетску инвазију подржавајући избацивање Совјетског Савеза из Друштва народа (међународна организација чији су циљеви били разоружање, спречавање рата преко колективне безбедности, решавање размирица дипломатским путем…).

Зимски рат је савезничким стратезима учинио посебно занимљивим Скандинавију. Створени су планови да се пошаље експедициони корпус с циљем пружања помоћи Финској, како би се придобила на савезничку страну. То је касније требало да послужи као изговор за блокаду допремања Немачкој стратешки важних залиха гвоздене руде из Шведске.

На плановима се наставило радити и након финске капитулације у марту 1940. године. Делимично узнемирен најавама о таквим плановима, Хитлер је наредио да се припреми инвазија на Данску и Норвешку.

Велика немачка армија од неколико десетина дивизија, опремљена и свежа након нешто мирније проведене зиме је 9. априла свом снагом напала Норвешку и Данску како би заштитила пошиљке гвоздене руде из Шведске.

Данска је капитулирала без отпора након свега неколико сати и остала је окупирана следећих пет година. Норвешка је покорена за два месеца, упркос савезничкој подршци.

Иако је британска Краљевска морнарица нанела велике губитке немачкој морнарици, Норвешка је у јуну 1940. пала под потпуну немачку контролу, чиме је створена важна база за будуће подморничке операције на Атлантику.

Британско незадовољство норвешком кампањом је довело до смене британског премијера Невила Чемберлена и именовања **Винстона Черчила** за премијера 10. маја 1940. године.



*Сл. 12. Винстон Черчил*

## **1940. година**

Након вишемесечних одлагања и промене планова, у пролеће 1940. године отпочела је велика немачка офанзива на Западном фронту. Нацистичка Немачка је 10. маја напала Француску и из стратешких разлога је истог дана напала и неутралне државе Белгију, Холандију и Луксембург.

Истовремено је Велика Британија окупирала данске поседе Исланд, Гренланд и Фарска острва, како би спречила потенцијалну немачку инвазију на ова острва.

Немци су одлучили да заобиђу Мажино линију и да Француску нападну преко територија неутралне Белгије. Због тога су Савезници одмах послали своје најбоље и најбројније снаге на белгијску територију како би већ тамо зауставили надирање немачких трупа.

Међутим, Немци су мању групу армија концентрисали на земље Бенелукса, а оклопне дивизије (око 3000 тенкова) биле су настањене у густим шумама Ардена. Оно што се није очекивало јесте да ће Немци заједно са Белгијом напасти и Холандију која је, за пет дана, а након бомбардовања Ротердама, одмах капитулирала.

Главни удар дошао је кроз шумовите Ардене за које се претпостављало да су непроходни за тенкове и друга модерна возила. Холандија и Белгија су прегажене за свега неколико недеља захваљујући тактици блицкрига.

Француске снаге су биле потпуно изненађене тим нападима, па када су немачке снаге само три дана касније избиле на реку Меза код Седана, нису биле у стању да пруже одговарајући отпор.

Немци су прешли реку и тенковским колонама брзо одсекли главнину савезничких снага у Белгији од Француске. Покушаји савезника да разбију немачки клин нису успели, а 28. маја је Белгија званично капитулирала.

Италија се 10. јуна и службено придружила Хитлеру као савезник, објавила је рат Француској и Великој Британији и напала Француску, сматрајући да су савезници изгубили рат, те да се јефтино може домоћи њихових колонија.

Прва важнија италијанска офанзива био је напад на француске положаје на граници, током кога је неколико француских батаљона успешно зауставило целу једну италијанску армију.

Тај војни успех није имао скоро никакав ефекат на опште стање у Француској, где је влада и службено отпочела преговоре о капитулацији. Немци су заузели Париз 14. јуна 1940. године и осам дана касније Француска се предала.

Са капитулацијом се није сложио **генерал де Гол** који је 18. јуна одлетео у Лондон и стао на чело Слободне Француске, а у плану је имао да из емиграције настави пружање отпора Немцима. капитулирала.

## **Хитлер на врхунцу моћи, рат са Британијом**

Почетком лета 1940. Хитлер се налазио на врхунцу моћи и већина европских политичара и влада га је сматрала победником рата. Након слома Француске се цели континент налазио под његовом контролом, било преко окупационих снага, савезника, идеолошки блиских влада или неутралних држава, које је било лако уценити.

Једино му је на путу стајала усамљена Британија. Но британска влада на челу с Винстоном Черчилом је била одлучна наставити рат до коначне победе.

У јуну 1940. године Совјетски Савез је присилно анектирао Естонију, Летонију и Литванију, а затим је 28. јуна, користећи немачку заузетост на Западу, ултиматумом натерао Румунију да преда спорну румунску регију Бесарабију. То је довело до слабљења нацистичко-совјетске сарадње и обе државе су почеле припреме за међусобни рат.

У међувремену је Хитлер настојао да успостави мир нудећи гаранцију опстанка Британског царства у замену за повраћај бивших немачких колонија. Када су Британци то одбили, Хитлер је наредио да се започне бомбардовање Британских острва и јавне припреме за инвазију која је добила шифру **Операција Морски лав**.

Операција је подразумевала вишенедељну серију ваздушних напада којима су се Британци супротставили у низу ваздушних окршаја који се симболично зову Битка за Британију.

Захваљујући поседовању радара, бржој производњи ловачких авиона и могућности поновног ангажовања властитих пилота срушених над британским тлом, Британци су успели да очувају предност и присиле Хитлера да средином септембра откаже планове за инвазију.

Током јесени 1940. године рат је почео да се шири и да се са запада постепено пребацује на Медитеран и Блиски исток, с обзиром на то да је Хитлеров циљ био да Британцима одузме стратешки важне нафтне изворе.

Задатак Италијана, који су имали снаге у Либији, Етиопији и Сомалији био је да од Британаца одсече њихову главну прометну артерију у Суецком каналу. У септембру је из Либије на Египат кренула велика италијанска офанзива, која је након краћег напредовања брзо заустављена од стране знатно малобројнијих британских напредовања, показавши још једном италијанску војну инфериорност.

У међувремену су на Медитерану почеле оштре борбе између италијанске и британске морнарице. Захваљујући квалитетнијој тактици и бољој опреми, Британци су у њима имали више успеха, а сукоби су превагнули у британску корист 11. новембра 1940. године када су у луци Таранто нападом торпедних авиона онеспособљена три италијанска бојна брода.

Најважнији догађај је била Мусолинијева одлука да, у сврху изједначавања престижа с Хитлеровим, предузме сопствени блицкриг у форми напада на Грчку. Поход који је започео 28. октобра 1940. године врло брзо се, захваљујући успешном отпору слабо опремљене, али добро вођене грчке војске, претворио у још један италијански војни фијаско.

Крајем 1940. Британци су покренули **Операцију Компас**- прву важнију савезничку офанзиву у рату- која је за последицу имала потпуно расуло италијанске војске у северној Африци. Но, тај се успех није могао искористити, јер је Черчил донео одлуку да се британска појачања и други ресурси упуте у Грчку, чиме је изазвао Хитлера да нареди напад на Грчку, познат под шифром **Операција Марита**.

Хитлер је планирао да напад на Грчку изведе са територије Југославије и Бугарске, које су до пролећа 1941. године, биле прикључене **Тројном пакту**, исто као и Мађарска и Румунија. Међутим, 27. марта је у Југославији изведен пуч којим је свргнута пронемачка влада и установљена нова, пробританска.

Хитлер је, зарад одмазде, одлучио да заједно са Грчком буде нападнута и Југославија, што се и догодило 6. априла. Деморалисана југословенска војска брзо је савладана и присиљена на капитулацију већ 17. априла 1941. године.

Грчка војска се одржала нешто дуже, до 20. априла, након чега су њени остаци, заједно с британским експедиционим корпусом нашли уточиште на Криту. Немци су 20. маја 1941. године извршили падобрански десант на Крит и заузели га, иако су имали велике губитке међу својим елитним падобранским јединицама.

Припреме за **Операцију Барбароса**- инвазију на СССР, почеле су још током јесени претходне године, а напад је планиран за лето 1941. године. Освајање простора на истоку било је део нацистичког програма, а Хитлер је веровао да ће поход на комунистичку државу довести до промена у британској влади.

Стаљин је, с друге стране, сматрао да Хитлер себи неће дозволити луксуз ратовања на два фронта (Источни фронт и Западни фронт). Зато је веровао да је гомилање немачких трупа на источним границама искључиво средство политичког притиска, а дојаве о немачким припремама за напад приписивао је подметању британских служби којима је било у интересу да увуку СССР у рат.

Све је то савршено одговарало немачком плану који је предвиђао опкољавање и уништење главних совјетских снага на самој граници, освајање Москве и Лењинграда, као и избијање на линију Астрахан- Мурманск у року од шест недеља до три месеца.

Када је 22. јуна 1941. године отпочео напад, совјетске снаге су биле потпуно изненађене. Већина совјетских авиона је уништена на земљи, стотине хиљада војника заробљено, а у многим крајевима немачки војници су дочекани као ослободиоци.

Иако је немачко напредовање настављено, врло брзо се показало како су Хитлерови планери ипак потценили потешкоће које их чекају у походу на земљу те површине, као што је Русија.

Чим је фронт зашао у дубину совјетске територије, почели су да се појављујуи озбиљни логистички проблеми, па Немци више нису били у стању да одржавају исти темпо напредовања целом дужином фронта. То је совјетским снагама омогућавало предах, односно повремене контранападе и све бољу организацију одбране.

У касну јесен 1941. године, са жељом да остваре коначну победу пре доласка зиме, Немци су одлучили бацити све на једну карту — Операцију Тајфун, чији је циљ био заузимање Москве. Уз огромне губитке су се приближили совјетској престоници, али је офанзива на крају заустављена услед крајње исцрпљености људства.

У међувремену се испоставило да Британци, супротно Хитлеровим очекивањима, ипак немају идеолошких предрасуда те су са Совјетима одмах почели сарађивати, као прави савезници. Започели су конвоји помоћи за Мурманск, а две војске су заједно окупирале Иран.

## **Рат у Југославији**

Југословенска влада је очекивала да ће и Југославија бити нападнута, па је зато тражила начин како да избегне тај сукоб. Један од начина да се реше безбедносни проблеми Краљевине Југославије било је и потписивање пакта са Немачком 25. марта 1941. године.

Супротна одлука значила је сигуран рат са Немачком и њеним савезницима, који су окруживали Краљевину Југославију, са свих страна, осим кратке границе са Грчком на крајњем југу. У току ноћи 20. марта одржана је седница на којој је југословенска влада решила да приступи Тројном пакту. У Бечу је 25. марта потписан протокол о приступању.

Народ није био задовољан овом одлуком јер је сматрао сарадњу са нацистима неприхватљивом. Због тога су избиле велике демонстрације и изведен је државни удар у ноћи између 26. и 27. марта 1941. године на челу са генералима Боривојем Мирковићем и Душаном Симовићем.

Срушена је влада Драгише Цветковића, похапшени сви њени министри, свргнуто намесништво регента кнеза Павла Карађорђевића, а на власт је постављен престолонаследник Петар II Карађорђевић.

Нова влада је постављена 27. марта 1941. са генералом Душаном Симовићем као њеним председником. Истог дана организоване су демонстрације широм простора Југославије у којима су већину чинили Срби. Народ је истог дана изашао како би дао подршку обарању владе, а на улици су се чуле пароле „**Боље рат него пакт, боље гроб него роб“.**

Хитлер, бесан због догађаја у Југославији, одлучује да одложи напад на СССР. У ноћи између 5. и 6. априла 1941. године потписан је уговор између Југославије и Совјетског Савеза. Југославија је признала Совјетски Савез, а он пристао да поштује независност Краљевине Југославије, територију и суверена права, а у случају напада Немачке на Југославију, ће стати на страну Југославије.

Почетак Другог светског рата у Југославији био је 6. априла, када су краљевину са свих страна напале силе Осовине, углавном немачке снаге, али и италијанске и мађарске. Луфтвафе је бомбардовао Београд у зору 6. априла 1941. године. Инвазија је трајала 11 дана и окончала се безусловном капитулацијом Југословенске краљевске војске 17. априла.

Други светски рат Србија није дочекала спремна, а сва борбена дејства су окончана 18. априла 1941. године. Три дана раније краљ и влада су напустили земљу. Југословенска влада је остатак рата провела у избеглиштву.

Територија срушеног краљевства је подељена на интересне сфере Немачке и Италије. Осим што је била безнадежно лоше наоуражана у поређењу са немачким Вермахтом, југословенска војска је покушала да брани читаву границу, али је само развукла своје ограничене ресурсе.

Осим тога, највећи део хрватског становништва је одбијао да се бори и дочекивао је Немце као ослободиоце. Када је Југославија у Другом светском рату у питању, једини отпор инвазији долазио је из јединица у Србији и Црној Гори.

Други светски рат у Југославији су водили **четници** и **партизани** предвођени комунистима против окупаторских снага и њихових марионетских режима, као што су Независна Држава Хрватска (НДХ) са усташким режимом, и Влада народног спаса на територији окупиране Србије.

Међутим, истовремено рат је био и револуција и грађански рат између комунистичког партизанског, и ројалистичког четничког покрета.

На почетку рата су и партизани и четници били покрети отпора окупацији и краткотрајно сарађивали. Међутим, крајем 1941. године су се сукобили. Четници су сарађивали са италијанским окупационим снагама све до капитулације Италије, а после тога са Немцима и НДХ.

## **Улазак САД у Други светски рат**

Од самог почетка рата амерички председник Френклин Рузвелт није крио своје уверење како је у америчком интересу да силе Осовине буду поражене. Но, свим силама се трудио да избегне директно укључивање у рат.

Ипак, јапанска влада жељна надмоћи над Далеким истоком, желела је да освоји Индију и Кину, на шта су САД реаговале нафтним ембаргом који је посебно погодио јапанску морнарицу.

То је био довољан разлог да јапанска авијација 7. децембра 1941. године нападне америчку војну базу **Перл Харбор** на Хавајима. Напад на Перл Харбор, изведен без формалне објаве рата и изазвао је велики бес америчке јавности. Уништен је велики број америчких бродова и авиона, што је проузроковало улазак САД у Други светски рат.

# **Слабљење Осовинских сила**

Улазак САД у Други светски рат, са својим огромним људским, материјалним и индустријским ресурсима, представљао је велико олакшање за Британију и СССР, али је требало времена да се сви ти ресурси мобилишу и почну ефикасно да се користе. У међувремену су силе Осовине на различитим бојиштима наставиле да бележе ратне успехе.

Јапанци су успели да 15. фебруара присиле на предају велики британски гарнизон у Сингапуру, што је представљало један од најсрамнијих пораза у британској историји. Слично је било с Филипинима, Холандијом Источном Индијом, централним Пацификом и Бурмом, а даље напредовање Јапана преко Нове Гвинеје до Аустралије је заустављено тек поморском битком у Коралном мору.

Нешто касније је у бици код Мидвеја заустављен још један јапански покушај даљег освајања, при чему је потопљено неколико носача авиона са стотинама елитних пилота.

## **Обрачуни СССР и Немачке**

У мају 1942. године Совјети су кренули у офанзиву, али су доживели катастрофалан пораз у другој бици за Харков. Тиме су Немцима олакшани услови за започињање велике летне офанзиве којој је циљ био ограничен на Кавказ и тамошња нафтна поља, односно евентуално избијање на Блиски исток.

Офанзива која је започела у јуну 1942. године изазвала је совјетско повлачење, но Совјети су с временом били у стању да успоре немачко напредовање.

Средином 1942. године СССР се поновно нашао у тешкој ситуацији, те је Стаљин то искористио како би западне савезнике натерао на отварање другог фронта у западној Европи, како би се што више растеретила Црвена армија.

Амерички војни кругови су се такође залагали за такав план из политичких разлога, настојећи да рат у Европи буде што краћи, односно како би имали времена да се обрачунају са Јапаном.

Черчил је, с друге стране, сматрао да отварања другог фронта треба да буде на обалама Медитерана. Пропаст канадског препада на Дијеп у јуну 1942. године је Американце уверила у снагу немачке одбране на атлантским обалама, односно одлучили су да прихвате Черчилове аргументе.

## **Сукоби на северу Африке**

Генерал Ромел је предводио немачку војску у ратовима вођеним на тлу Либије и Египта. Ромелове осовинске снаге у северној Африци су дуго времена биле бројчано, технички и логистички инфериорније у односу на Британске, што је искористио британски генерал Монтгомери.

Он је извео једноставан план који је 23. октобра довео до почетка битке код Ел Аламејна. Ромелове снаге су тешко поражене и натеране на повлачење, што је постепено довело до губитка Либије. Зато се та битка сматра првом прекретницом Другог светског рата.

У међувремену су осовинске позиције 4. новембра додатно ослабљене операцијом Бакља, када су се Британци и Американци искрцали на обале Марока и Алжира.


Успех сложене амфибијске операције је показао како су Савезници сличан подухват у стању да понове и на другим местима, што је натаерало Хитлера да “ослаби” Источни фронт и пошаље трупе да бране европске обале. Зато се Бакља назива другом прекретницом Другог светског рата.

## **Битка за Стаљинград**

Уличне борбе у Стаљинграду биле су толико интензивне, да су у потпуности исцрпеле немачко људство. Због тога је немачка команда била присиљена да попуњава бочне линије трупама својих савезника – Румуније, Мађарске и Италије.

То је совјетској врховној команди дало сјајну прилику да двоструким бочним ударом 19. новембра пробије те линије и у Стаљинграду опколи 6. армију генерала Фридриха Паулуса.

Пораз код Стаљинграда је Немце натерао на повлачење са Кавказа, али имао је и озбиљније политичке последице. Уништење војски на Источном фронту је натерао владе у Румунији, Мађарској, па чак и у Италији, да размишљају о напуштању Немачке и приклањању Савезницима првом повољном приликом.

*Сл. 13. и 14. план битке и битка код Стаљинграда*

# **Наставак ратних сукоба 1943. године**

Савезницима је у северној Африци Тунис представљао велики проблем, након релативно лаког заузимања Алжира и Марока. Како због лошег времена, тако и због тешког планинског терена који је вешто користила немачко-италијанска експедицијска армија.

Савезници су додатни проблем имали у слабој координацији између британских, америчких и француских колонијалних трупа. Још већи проблем било је неискуство америчких снага које је 19. фебруара дошло до изражаја у бици за Касерински пролаз приликом које је Ромел успео да пробије америчке положаје.

Успех генерала Ромела није могао бити искоришћен јер је у Тунис с југа, из Либије, продирала британска Осма армија на челу с Монтгомеријем. Монтгомери је 6. марта поразио Ромела у бици код Меденина, а 17. марта пустињским маневром запечатио судбину осовинских снага у Тунису.

Иако су поједини осовински команданти тражили дозволу за евакуацију, Хитлер је то одбио из политичких разлога, плашећи се додатне деморализације након стаљинградске катастрофе. Евакуација је с временом постајала све тежа, исто као и снабдевање трупа, па су се 14. маја предали и последњи остаци осовинских снага, означивши коначни крај рата у северној Африци.

## **Нови ратни успеси силе Осовине**

Силе Осовине су успеле поново да нижу ратне победе на Источном фронту. Тиме су Совјети одбачени из области Харкова, коју су ослободили почетком године. То је Немцима повратило оптимизам, односно додатно их мотивисало за још једну велику летњу офанзиву, док су Совјети одлучили да зауставе даље нападе и посвете се консолидацији својих редова. То је довело до релативног затишја на источном фронту.

На Балкану, где се разгранао широки партизански покрет, покренуте су офанзиве у циљу његовог гушења, поготово у Југославији где су покушаји уништења Титових партизана довели до битака на Неретви и Сутјесци.

Немци су, слично као и претходне две године, за лето на Источном фронту планирали велику офанзиву која је коначно требало да сломи Црвену армију. Но овог пута су имали далеко мање ресурса, па је опсег офанзиве био још ограниченији.

Совјети су рано сазнали за немачке планове те су релативно затишје добро искористили да на правцима немачког удара саграде вишеструке линије одбране, а у позадини припреме велике резерве које ће у погодном моменту кренути у противнапад.

То се показало већ 5. јула када су Немци два сата пре самог напада прво изненађени совјетском артиљеријском противприпремом, а потом и жестином отпора због кога је напад застао прво на северу, потом на југу.

На крају су Совјети кренули у велики противнапад који је код Прохоровке довео да највеће тенковске битке у историји. Иако је резултат био тактички неодлучан, Совјети су са својим инфериорнијим **Т-34 тенковима** Немцима успели задати губитке које ови нису били у стању да надокнаде.

Немци су након тога застали на достигнутим положајима, али се врло брзо показало како су толико исцрпљени да више нису у стању да зауставе совјетску противофанзиву, која је одмах започела, прво на северу, а месец дана касније и на југу. До краја године Совјети су успели да ослободе велики део Украјине, укључујући и Кијев почетком новембра 1943. године.



*Сл. 15. Tенк Т-34*

## **Капитулација Италије**

У складу с Черчиловим стратешким замислима, западни савезници су 10. јула започели искрцавање на Сицилију, што је био први корак према избацивању Италије из рата. Иако су осовинске снаге, поготово немачке, пружале жесток отпор, брзо је постало јасно да се морају повући на италијанско копно.

У међувремену су сви ти догађаји имали утицај на фашистичке вође у Риму, које су 21. јула свргнуле и ухапсиле Мусолинија, а нова влада одмах започела тајне преговоре о капитулацији.

До капитулације је дошло 8. септембра 1943. године, када је заједно с њом требало бити координирано велико искрцавање код Салерна. Но, немачке снаге под командом фелдмаршала Кеселринга су показале као веома веште, како у одбрани од западних савезника, тако и брзом стављању Италије под окупацију.

Мусолини је ослобођен акцијом немачких командоса и стављен на чело **квислиншке Италијанске Социјалне Републике**. У међувремену су Немци, вешто користећи планински терен, задржавали савезнички продор према Риму те постепено створили готово несавладиву обрамбену линију чији је центар био Монте Касино – место где су месецима након тога вођене крваве борбе.

Капитулација Италије у Другом светском рату је имала озбиљне последице и на Балкану. Наиме, у Грчкој и Југославији су партизанима тада пале у руке велике количине оружја и опреме. То је посебно имало великог утицаја на Југославију, где се партизанска војска и с њом повезан политички покрет, наметнула као главни фактор у будућем, послератном уређењу земље.

# **Напредовање Савезника 1944. године**

Након поразних искустава у брдовитој Италији, савезници су коначно прихватили амерички став да је рат најбољи добити директним ударом на Немачку преко равничарске западне Европе. Од краја 1943. године су се интензивирале припреме за велико искрцавање на француску обалу, које је добило шифру Операција Оверлорд.

Поморски и зрачни десант је био годинама планиран, а месецима увежбаван, уз дотада невиђени систем дезинформације непријатеља.

## **Дан Д**

Датум који је у историју ушао као **Дан Д** био је 6. јун 1944. године, када је извршена, до тада, највећа амфибијска операција у историји. Савезничке снаге су извеле **искрцавање на Нормандији** у широком фронту, уместо код Калеа где су их Немци очекивали.

Након месец и по дана крвавих и жестоких борби, Американци су успели да изврше пробој и предузму велики обухватни маневар. Хитлерово упорно одбијање да изда наређење за повлачење довело је до опкољавања и уништавања немачких снага код Фалеса.

## **Једна од последњих немачких победа**

Након десанта на јужну обалу Француске, Немци су почели повлачење из Француске. Генерал де Гол је успео да ослободи Париз 24. августа 1944. године и успостави легитимну владу.

Дубоко уверени да ће моћи да заврше рат до Божића, савезници су се одлучили за рискантни план ваздушног десанта у јужној Холандији, у којем је циљ било освајање мостова преко Рајне.

План под називом **Операција Маркет Гарден**, је 17. септембра довео до великог ваздушног десанта, при чему су британски падобранци код Арнхема стицајем околности налетели на елитне немачке јединице.

Резултат тога је била битка за Арнхем у којој су Британци десетковани, а Немци стекли једну од последњих великих победа у Другом светском рату.

## **Ратови на источном фронту**

За то време совјетска Црвена армија је водила битке са нацистима на Источном фронту, а у првој половини 1944. године одсечен је немачки гарнизон на Криму. Главни и најспектакуларнији удар се догодио у јуну и носио је шифру Операција Багратион.

Њиме је сломљена немачка Група армија Центар и ослобођена Белорусија, при чему су Совјети стекли огроман број заробљеника и базу за даље напредовање према Пољској и Немачкој.

У исто време покренута је и велика офанзива на Финску, а два месеца касније предузет је и удар на Румунију. Совјети су продрли преко бугарске границе, и стигли све до Балкана.

Њихов долазак на Балкан је присилио Немце на повлачење из Грчке према северу. У Југославији су у јесен Титови партизани уз помоћ Црвене армије ослободили Београд те се полако трансформисали у регуларну војску која је држала свој део фронта.

У Мађарској је покушај капитулације, односно стављања на страну Савезника, довео до немачке војне интервенције против адмирала Хортија и инсталирања фашистичког режима који ће спровести Холокауст међу дотада поштеђеним мађарским Јеврејима.

## **Ратови на Пацифику**

Главна савезничка, односно америчка, стратегија у ратовима са Јапаном било је прескакање острва. Циљ је био да се продор у дубину подручја под јапанском контролом изводи заобилажењем већине острвских упоришта.

Американци су се једноставно искрцавали у позадини тих упоришта, где су градили поморске и ваздушне базе, са којих су бомбардовали јапанске базе у циљу њихове трајне неутрализације.

Како су се савезничке линије приближавале Јапану, тако су расле несугласице између генерала Дагласа Макартура и адмирала Честера Нимица. Док се Нимиц залагао за директан продор према Јапану, Макартур је инсистирао на претходном ослобођењу Филипина.

На крају је, из политичких разлога, превагнуло Макартурово мишљење. У јесен су Американци прикупили велику инвазијску флоту и извршили десант на Филипине. Јапански покушај да то спрече довео је до битке у заливу Лејте- највећег и најспектакуларнијег поморског окршаја у рату.

Након тога, јапанска ратна морнарица је престала да представља озбиљан фактор у рату, док су америчке копнене снаге на Филипинима с јапанским гарнизонима водили жестоке борбе до самог краја рата.

# **Крај Другог светског рата 1945.**

Почетком 1945. године Немачка је остала усамљена, без великих савезника у Европи, а и њена матична територија је већ била начета и са запада и са истока. Но, Хитлер је још увек веровао у успешан завршетак рата, уздајући се у нова оружја, попут ракета В-2 или млазних ловаца Ме-262.

Да би стекао време да их усаврши, наредио је велику офанзиву на западу против америчких положаја у Арденима. Велика Арденска противофанзива је у потпуности изненадила Американце и нанела им тешке губитке, али су њихови положаји брзо консолидовани уз помоћ британских савезника те су Немци постепено потиснути на почетне положаје.

## **Слом Немачке војске**

Губици у Арденима били су ненадокнадиви, што су одмах искористили Совјети који су пробили немачке линије у Пољској и приближили се самом Берлину. У марту су западни савезници коначно прешли Рајну и почели продирати у само срце Немачке. Савезници су такође покренули офанзиву у Италији, исто као и Титова југословенска војска.

Немачка војска је након више од пет година доживела потпуни слом па су многе јединице, поготово на западу, почеле да се предају без борбе, док су се на истоку бориле, мање зато да зауставе Совјете, а више како би себи дале прилику за предају западним савезницима.

Совјетске и америчке трупе су се 25. априла спојиле код Торгауа, практички пресекавши Немачку напола. У исто време је отпочела Берлинска битка током које је **Хитлер извршио самоубиство** (постоје разне теорије завере), а сам Берлин се предао 2. маја.

Нова немачка влада под адмиралом Деницом је отпочела преговоре о капитулацији који су завршени 7. маја, а у неким дијеловима Европе, поготово оним источним, борбе су се водиле још неколико недеља, али је тог дана службено отпочео мир.

# **Коначни обрачун са Јапаном и атомске бомбе**

У првој половини 1945. године су се амерички војници искрцали на острво Иво Џиму и након дуготрајних и жестоких борби савладали тамошњи јапански гарнизон. Острво је после почело служити као база **америчким стратешким бомбардерима Б-29** у њиховим нападима на циљеве у самом Јапану. Приликом напада су кориштене запаљиве бомбе што је само у Токију довело до 300.000 мртвих.



У јуну су се Американци још више приближили самом Јапану након искрцавања на Окинави. И тамо је јапански гарнизон савладан, али уз огромне губитке на савезничкој страни. Ти губици су уверили америчке планере да ће инвазију самог Јапана захтевати незамисливо велики број жртава и довели до одлуке да се Јапан на предају покуша присилити употребом новог оружја званог **атомска бомба**.



*Сл. 16. Амерички тешки бомбардер Б-29*


**Прва атомска бомба „Малиша“** (*енг. „Little Boy“*)бачена је **6. августа 1945. године** на јапански град **Хирошиму**. То је изазвала дотле незамисливо разарање и патње међу локалним становништвом. Док је јапанска влада покушавала да схвати што се догодило, уследио је још један шок у облику објаве рата од стране Совјетског Савеза.

Совјетске снаге су врло брзо разбиле јапанске снаге у Манџурији и отпочеле брзо напредовање према Кореји.



*Сл. 17. и 18. Атомска бомба „Малиша“(eng. „Little Boy“) и детонирање „Малише“ над Хирошимом*

**Друга атомска бомба „Дебељко“** (*енг. „Fat Man“*)бачена је **9. августа** на **Нагасаки.**



*Сл. 19. Атомска бомба „Дебељко“ (енг. „Fat Man“)*

То је било довољно да јапанска влада након неколико дана схвати да даљи отпор нема смисла, те је 15. августа објављена безусловна капитулација. Она је формално потписана 2. септембра на америчком бојном броду Мисури у Токијском заливу, што је датум који представља **службени завршетак Другог светског рата.**

# **10. Битке у Другом светском рату**

Током шест година трајања Другог светског рата догодио се велики број директних сукоба двеју страна. Источни фронт и Западни фронт били су поприште најкрвавијих окршаја, а фронтови у Другом светском рату који су такође били значајни су и они који су се водили на обалама Пацифика, као и у Африци.

Када је у питању Други светски рат битке су те које су овај сукоб учиниле тако масовним и крвавим, а ово су само неке од њих:

**Лажни рат**

Лажни рат је био фаза раног Другог светског рата означен са неколико војних операција у континенталној Европи, у месецима после немачке инвазије Пољске. Иако су велике силе у Европи објавиле рат једне другима, ниједна страна није започела значајнији напад, тако да је било релативно мало борби.

Док се већина немачке војске борила против Пољске, много мање немачке снаге су држале утврђену одбрамбену линију дуж француске границе. На Мажино линији са друге стране границе, налазиле су се британске и француске трупе, али је било само мањих окршаја.

**Зимски рат**

Значајан догађај током Лажног рата је био Зимски рат, који је почео нападом Совјетског Савеза на Финску 30. новембра 1939. године. Јавно мњење, посебно у Француској и Уједињеном Краљевству, се сврставало уз Финску и захтевало је од својих влада ефикасну акцију као подршку ”храбрим Финцима” против неупоредиво већег агресора.

Као последица,, Совјетски Савез је искључен из Лиге народа, а раправљало се о предложеној француско-британском походу на север Скандинавије. Након што је 20. марта Зимски рат окончан, Едуар Далађе је поднео оставку на место премијера Француске, због свог неуспеха да помогне финску одбрану.

**Битка за Атлантик**

Битка за Атлантик је била најдужа непрестана војна кампања у Другом светском рату, која је трајала од 1939. до пораза Немачке 1945. године. У својој сржи битка је представљала савезничку поморску блокаду Немачке, објављене један дан након избијања рата, а потом немачку контра-блокаду. Врхунац битке је био од средине 1940. до краја 1943. године.

У бици за Атлантик учествовали су са једне стране подморнице и други ратни бродови нацистичке Немачке против Краљевске морнарице, Краљевске канадске морнарице и савезничких трговачких бродова.

Тим снагама су се придружили бродови и авиони САД почевши од 13. септембра 1941. године. Немцима су се придружиле подморнице Италијанске краљевске морнарице, након што је Краљевина Италија ступила у рат 10. јуна 1940. године.

**Битка за Холандију**

Битка за Холандију је трајала од 10. маја 1940, до предаје главних холандских снага 14. маја. Битка за Холандију представња прво коришћење падобранаца за окупацију мета од важности и пре него што копнене снаге допру до области.

Битка се завршила бомбардовањем Ротердама, и немачком претњом да ће Луфтвафе, ако се Холандија не преда, бомбардовати и остале велике холандске градове. Знајући да не могу спречити немачке снаге, холандски официри су се предали, а Холандија је остала под немачком окупацијом до 1945.

**Битка за Француску**

Битка за Француску или Пад Француске представља немачку инвазију на Француску и земље Бенелукса током маја и јуна 1940. године. Напад немачких снага почео је 10. маја 1940. чиме је завршен Лажни рат. Инвазија се састојала из две главне операције.

У првој, немачке оклопне снаге су продрле преко Ардена како би онемогућиле савезнички продор у Белгију. Многе савезничке снаге су евакуисане из Денкерка у операцији Динамо. У другој операцији, Фал Рот, која је почела 5. јуна 1940. године, немачке снаге су пришле с леђа Мажино линији и тако су је неутралисали.

**Битка за Британију**

Битка за Британију је једно од највећих бојишта у раној фази Другог светског рата. Ово је име којим се обично назива покушај немачког Луфтвафеа да стекне ваздушну премоћ над британским Краљевским ратним ваздухопловством, пре планиране поморске и ваздушне инвазије на Уједињено Краљевство – операција Морски лав.

Ни Хитлер, нити немачки Вермахт нису веровали да је могуће извршити успешан амфибијски напад на британска острва док британска авијација не буде неутралисана. Секундарни циљеви су били уништавање производње авиона, и земљишне инфраструктуре, као и терорисање британског народа, са намером да се он заплаши и наведе да затражи примирје, или се преда.

Ова операција је представљала велики Хитлеров пораз. Британци су показали велике напоре, сналажљивост, храброст и одлучност да се не предају. Чињенице говоре да су Немци напали Британију са 2.600 авиона, а насупрот њих стајало је Краљевско ратно ваздухопловство, који је располагао са 1.171 авионом.

**Грчко-италијански рат**

Грчко-италијански рат је био сукоб између фашистичке Италије и Грчке, коју су Италијани напали из Албаније. Трајао је од 28. октобра 1940. до 6. априла 1941. и означио је почетак балканске кампање Другог светског рата. Завршен је немачким нападом на Грчку након катастрофалног пораза италијанске војске.

**Битка за Таранто**

Ваздушни напад на Таранто, кодног назива Операција Пресуда, такође познат као Тарантска ноћ, догодио се у ноћи између 11. и 12. новембра 1940. године током Другог светског рата.

Британска морнарица је тада извела свој први искључиво ваздушни напад у историји, користећи мали број торпедних авиона са само једног носача авиона и напавши бродове италијанске морнарице у луци Таранто.

Напад је тешко оштетио италијанску морнарицу, која је изгубила 3 значајна бојна брода. Наводно је тај напад инспирисао Јапанце за каснији напад на Перл Харбор.

**Априлски рат**

Априлски рат је име за инвазију Сила Осовине на Краљевину Југославију која је почела 6. априла 1941. Ова операција означава почетак Другог светског рата на територији Југославије.

Напад је извршен копненим путем, из више праваца. Немачке, италијанске и мађарске трупе продрле су на територију Југославије из правца Италије, Аустрије (тада већу саставу Немачке), Мађарске, Румуније, Бугарске и Албаније. Београд је тешко бомбардован 6. априла.

Рат је завршен 17. априла 1941. капитулацијом, окупацијом и поделом Југославије између Сила Осовине. Краљевска породица и чланови владе отишли су у егзил у Лондон. Тамо су били под наџором британске обавештајне службе, која их је и након Другог светског рата држала под присмотром. Након рата, нове комунистичке власти су им забраниле повратак у Југославију.

**Битка за Грчку**

Битка за Грчку (7. април – 30. април 1941), кобног назива Операција Марита је наставак грчко-италијанског рата и име за немачку инвазију Грчке. Напад на Грчку је део шире Балканске кампање у Другом светском рату. Битка за Грчку се завршила победом Сила осовине и окупацијом региона.

Иако су биле надмоћније, немачке јединице првог дана нису забележиле већи успех и значајније резултате јер су грчке јединице првобитно одбраниле све своје положаје. Међутим, Немци су 28. априла заузели Атину и заробили око 8.000 британских војника са комплетним наоружањем и опремом. Следећег дана је заузет и Пелопонез.

Грчке јединице су и даље пружале отпор и тако омогућиле Британцима да се све до 1. маја извлаче из Грчке. Од 62.000 британских војника на острво Крит евакуисано је 53.000 војника, док су истовремено Немци заузели сва острва у Егејском мору, а Италијани у Јонском мору.

Слабе грчке јединице без ваздушне подршке, без помоћи Британаца и без модернијег наоружања више нису биле у стању да зауставе немачке продоре. Према британским изворима Британци су у грчком рату изгубили 11.840 војника, Немци 5.100 војника а Италијани много више.

**Битка за Крит**

Битка за Крит позната под шифром Операција Меркур била је највећа ваздушно-десантна операција коју су извеле немачке падобранске јединице за време Другог светског рата. Битка је почела 20. маја 1941. и завршила се немачком Пировом победом зато што су губици немачких падобранских снага били изузетно високи.

Немци су освајањем Крита обезбедили важну базу за операције на Блиском истоку и у северној Африци. Британци су се повукли с великим губицима, а приликом евакуације погинуло је и око 3.000 Аустралијанаца.

**Операција Барбароса**

Источни фронт који је отворила операција Барбароса био је највеће бојиште Другог светског рата, са највећим и најбруталнијим биткама, великим људским губицима и разарањем. Немачке снаге су заробиле на милионе Совјета, од којих већина није преживела.

Нацисти су намерно изгладњивали заробљенике до смрти, са циљем да се смањи број становника источне Европе и да се она касније поново насели Немцима. Преко милион совјетских Јевреја су убиле немачке трупе или су страдали у гасним коморама као део Холокауста.

Немачка је јуна 1941. године имала око 7,3 милиона војника, а њих 3,2 милиона је било одређено за напад на Совјетски Савез. Немачке оружане снаге, које су 22. јуна 1941. прешле совјетску границу, биле су тада најмодерније и најбоље припремљене на свету, најбоље опремљене и организацијски најефикасније постављене војне јединице.

Оружане снаге Совјетског Савеза имале су, 1941. године, према неким подацима, на располагању око 15 милиона резервиста. Од тога је 22. јуна 1941. било 4,7 милиона у саставу Црвене армије.

**Битка за Сингапур**

Битка за Сингапур вођена током Другог светског рата, означава моменат када су снаге Јапанског царства напале утврђени савезнички град Сингапур. Борбе су трајале од 7. до 15. фебруара 1942. године и резултовале су јапанским заузимањем града и највећом предајом британских снага и њихових савезника до тада.

**Напад на Савезнике у Индијском океану**

Препад на Индијски океан је био морнаричко ангажовање прве ударне групе носача авиона јапанске царске морнарице, од 31. марта до 10. априла 1942. године, против савезничких бродова и база у Индијском океану, у почетном периоду Пацифичке кампање током Другог светског рата. Уништени су бројни авиони, бродови, носачи авиона и крстарице савезничке армије.

**Битка у Коралном мору**

Битка у Коралном мору је једна од шест великих поморских битака Другог светског рата, које су се одиграле на Тихом океану и у којима су учествовали носачи авиона. Битка у Коралном мору је била прва битка у којој су се флоте сукобиле а притом нису директно виделе једна другу. Битка се водила искључиво коришћењем авијације, што је касније постало и карактеристика свих борби на Пацифику.

Главна битка се водила од 6. маја до 8. маја 1942. године. Јапанци су однели тактичку победу, потопили су више непријатељских бродова него Американци, али су Американци по први пут у рату успели да осујете и зауставе нападе Јапанаца.

**Битка за Бир Хакејм**

Битка за Бир Хакејм вођена током Другог светског рата, у периоду од 26. маја до 11. јуна 1942. године, између снага италијанско-немачког афричког корпуса под командом генерала Ромела и снага Слободне Француске. Мање француске снаге херојски су држале своје положаје 16 дана. Битка је дозволила Савезницима да се регрупишу и припреме за битку код Ел Аламејна.

**Битка код Мидвеја**

Битка за Мидвеј је била велика поморска битка на Пацифику у Другом светском рату. Она је трајала од 4. до 7. јуна 1942. године. Због својих краткорочних и дугорочних последица, она је била најважнија поморска битка у Другом светском рату.

За време битке, снаге Сједињених Америчких Држава зауставиле су јапански напад на атол Мидвеј, губећи један носач авиона и један разарач, док су с друге стране Јапанцима потопили четири носача авиона и једну тешку крстарицу.

Битка је била одлучујућа победа за Американце, широко сматрана за најважнију поморску битку у Пацифичкој кампањи у Другом сватском рату. Битка је трајно ослабила царску јапанску морнарицу, нарочито због губитка четири носача авиона и преко 200 ненадокнадивих, искусних морнаричких пилота.

**Битке код Ел Аламејна**

Прва битка код Ел Аламејна је вођена месец дана, од 1. до 31. јула 1942. године, између немачко-италијанског Афричког корпуса под командом генерала Ервина Ромела и Британске 8. армије којом је командовао генерал Клод Окинлек. Борбе су завршене пат позицијом, али је заустављено напредовање сила Осовине према Александрији, а онда даље према Каиру.

Друга битка код Ел Аламејна је значајна прекретница у бици за Африку током Другог светског рата. Одвијала се од 23. октобра до 3. новембра 1942. године Након прве битке код Ел Аламејна раније исте године, Бернард Монтгомери је преузео команду над 8. британском армијом.

Припадници силе Осовине су поражени, а Черчил је неколико дана након ове битке изјавио да овај догађај не представља крај Другог светског рата, да није ни почетак краја, али је дефинитивно крај почетка рата.

**Операција Бакља**

Операција Бакља, која се водила од 8. до 16. новембра 1942. године је била британско-америчка инвазија Француске северне Африке у Другом светском рату на Северноафричком фронту. Успех Савезника у овој операцији означио је коначни крај рата на тлу Африке.

**Стаљинградска битка**

Стаљинградска битка је била главна прекретница у Другом светском рату и сматра се најкрвавијом битком у људској историји. Трајала је од 17. јула 1942. до 2. фебруара 1943. године.

Битку су обележили бруталност и небрига за цивилне жртве са обе стране. Битка се састојала из немачке опсаде руског града Стаљинграда (данашњи Волгоград), битке унутар града, и совјетске контраофанзиве у којој су коначно биле заробљене и уништене немачке и остале снаге Сила Осовине око града. Укупни губици у људству се процењују на између 1,5 и 2 милиона.

**Битка на Неретви**

Битка на Неретви, Битка за рањенике или Четврта непријатељска офанзива је назив који означава осовинске операције за уништење НОВЈ уз садејство Италијана, као и офанзиву НОВЈ у сливу Неретве и затим у источној Херцеговини у периоду од 20. јануара до 1. априла 1943.

Немачко-усташке и италијанске снаге су, делом по договору, а делом услед компатибилних тактичких циљева, деловале координисано са четничким, све до 11. марта. Тада су партизани започели преговоре са немачким снагама, обуставили непријатељства према њима и своје активности усмерили на борбу против четника.

Битка је окончана јасном победом НОВЈ, која је успела да оствари суштину свог офанзивног плана, и да притом сачува Централну болницу. Немци су постигли делимичан успех, јер су успели да поседну територије и комуникације северозападно од Неретве, и делимичан неуспех, јер нису успели да разбију НОВЈ.

Највећи губитници били су четници, чија је највећа дотадашња концентрација поражена и разбијена од стране НОВЈ, као и Италијани, који су претрпели тешке губитке и били принуђени да препусте одбрану мостарске области Немцима.

**Битка на Сутјесци**

Битка на Сутјесци или Пета непријатељска офанзива, је назив који је код нас одомаћен за операције Шварц немачких трупа у лето 1943. године. Циљ ове операције било је разбијање група отпора, како актуелног, тако и потенцијалног, и чврсто поседовање јадранског залеђа, што је добило на важности наступањем Савезника у Средоземљу.

Пошто је отпор четника изостао, борбе су почеле 15. маја, концентричним наступањем против главнине снага НОВЈ на простору Санџака и северне Црне Горе, а завршиле се 15. јуна 1943. године пробојем обруча и пробојем главних снага НОВЈ у Босну.

**Битка код Курска**

Битка код Курска вођена је у Другом светском рату између совјетских и немачких снага током лета 1943. године, од 5. јула до 23. августа. То је највећа тенковска битка у историји ратовања и једна од најзначајнијих савезничких победа током 1943. године. Најжешће борбе вођене су око села Прохоровке.

Победом Црвене армије у овој бици, иницијатива на Источном фронту прешла је на совјетску страну. Од тада па све до краја рата немачке јединице су се налазе у константној дефанзиви.

**Битка за Монте Касино**

У Другом светском рату, Битка за Монте Касино (позната и под именом Битка за Рим) је, у ствари била серија битака, које су водили савезници у покушају да освоје Рим и повежу се са савезничким снагама код Анција.

Прва битка је почела 4. јануара, 1944. и манастир на врху брда је уништен у савезничком бомбардовању 15. фебруара. Савезнички авиони су жестоко бомбардовали рушевине манастира и 15. марта.

Током три неуспешна покушаја да се освоји добро брањени манастир Монте Касино (17. јануар — 25. јануар, 15. фебруар — 18. фебруар, 15. март — 25. март), снаге САД, Уједињеног Краљевства, Индије, Канаде, Аустралије, Јужне Африке и Новог Зеланда су изгубиле око 54.000 људи.

Коначно освајање Монте Касина је омогућило британским и америчким дивизијама да отпочну напредовање ка Риму, који је стављен под савезничку управу 4. јуна 1944. године.

**Операција Оверлорд**

Операција Оверлорд је било шифровано име за битку у Нормандији, којом је покренута савезничка инвазија западне Европе. Операција је отпочела 6. јуна 1944. године искрцавањима на плажама у Нормандији ( операција познатија као Дан Д).

Савезничке јединице имале су око 3 милиона војника, који су потицали из Канаде, Уједињеног Краљевства и САД, Пољске, Слободне Француске, а ту су још били и мањи одреди из Белгије, Грчке, Холандије и Норвешке.

Уследило је тронедељно прикупљање војске на плажама пре него што је почео пробој са нормандијских плажа. Битка за Нормандију је трајала око два месеца, са циљем да се осигура мостобран у Француској. Окончала се затварањем џепа код Фалеза 24. августа, ослобођењем Париза 25. августа и немачким повлачењем преко Сене које се окончало 30. августа 1944. године.

**Десант на Дрвар**

Десант на Дрвар, шифровани назив Операција Коњићев скок, назив је за немачку акцију у мају и јуну 1944. године, чији је циљ био да се зароби Јосип Броз Тито и да се уклони вођство партизанског покрета у Југославији.

Циљ операције био је да се уништењем средишњих штабова и установа нанесе тежак ударац НОВЈ, што би ослободило крупне немачке снаге са Балкана за маневарску употребу. Сам ваздушни десант је обављен 25. маја 1944. године.

Напад је почео у зору 25. маја тешким бомбардовањем Дрвара које је требало да растроји одбрану и непосредно после тога падобранско-једриличарским десантом на град. Истовремено су припремљене борбене групе кренуле у безобзиран пробој према Дрвару ради спајања са десантним снагама.

Уследио је противнапад Треће личке бригаде, који је присилио Немце на дефанзиву и омогућио извлачење Тита и чланова штаба. Трећа личка бригада сабила је десантне снаге на мали простор и принудила их на упорну одбрану.

Наредни дани протекли су у неизвесним и изненадним сусретним борбама немачких нападних група са бригадама у пратњи Врховног штаба. Тито је са члановима штаба евакуисан авионом 3. јуна са Гламочког поља, а немачка операција окончана је неуспехом 6. јуна.

**Операција Маркет гарден**

Операција Маркет гарден је била савезничка војна операција која је покренута током Другог светског рата, у септембру 1944. године. Главни циљ операције је било заузимање мостова на главним речним токовима на територији Холандије под немачком контролом, како би се омогућио брз продор савезничких снага у само срце нацистичке Немачке и рат привео крају до Божића. Ипак нацисти су успели да добију битку и тако се одрже још неколико месеци у рату.

**Битка за Иво Џиму**

Битка за Иво Џиму је вођена између САД и Јапана током фебруара и марта 1945. године, у завршним операцијама на Пацифичком фронту у Другом светском рату. Као резултат битке, САД су стекле контролу над острвом Иво Џима и аеродромима који су се тамо налазили. Битка је чувена по подизању америчке заставе које су извели амерички маринци на највишем планинском врху острва.

Преко 100 америчких бомбардера је напало острво, а уследио је удар и из бродских топова. Укупно 30.000 маринаца се искрцало на јапанско острво, и битка за острво је отпочела.

Маринце је дочекала снажна ватра са планине Сурибаши на југу острва, и борба на негостољубивом терену – груб вулкански пепео који није омогућавао ни чврст заклон, ни копање ровова. Ипак, до вечери је планина опкољена, а стигло је још око 40.000 маринаца.

Уследио је крвави обрачун, а јапански војници су се борили до смрти. Маринци су успели да савладају око 22.000 јапанских војника и тако 26. марта 1945. године прогласе острво Иво Џима ослобођеним.

Амерички војници постављају заставу након битке за Иво Џиму

**Битка за Берлин**

Битка за Берлин је била једна од последњих битака у Другом светском рату на европском бојишту. Силовита совјетска армија је напала Берлин са истока. Битка је трајала од касног априла 1945. до раног маја. Пре него што је окончана, Адолф Хитлер је починио самоубиство, а Немачка је капитулирала пет дана по окончању битке.

Битка је окончана након недељу дана тешке борбе, јер су Немци остали без људства и опреме. Немачке залихе су биле изван спољне линије одбране и прилично рано током битке су их заробили Совјети. У борби за град, Совјети су изгубили око 2.000 оклопних возила, а Немци су имали само неколико тенкова.

**Битка за Окинаву**

Битка за Окинаву, вођена на острву Окинави на Рјукју острвима (јужно од четири највећа острва Јапана) је био највећи амфибијски напад за време рата на Пацифику током Другог светског рата. То је била највећа поморско-копнено-ваздушна битка у историји, вођена од априла до јуна 1945. године.

С обзиром на то да је Окинава имала велики број становника, цивилни губици током овог окршаја су били изузетно велики (око 130.000 људи). Поред тога, око 107.000 јапанских војника је убијено или заробљено, а многи од њих су радије извршавали самоубиство, него се извргавали срамоти заробљавања.

# **Жртве рата**

Када је почео Други светски рат, нико није могао ни да предпостави каква ће разарања донети.

Тачан број људских жртава Другог светског рата никада није са сигуношћу утврђен. У многим земљама се, из политичких разлога, манипулисало са бројкама, али већина процена наводи да је у Другом светском рату живот изгубило око **60 милиона људи**, највише цивила.

Број рањених је био вишеструко већи, што, с обзиром на тадашњи број становника планете Земље, **чини Други светски рат најкрвавијим сукобом у историји**.

Када је у питању Други светски рат жртве нису једино што је донео, већ је довео и до драматичних демографских промена у многим областима света. Целе етничке заједнице су или уништене или присилно расељене.

Најбољи пример представља готово потпуни нестанак Јевреја у Европи, а они који су преживели **Холокауст** су углавном емигрирали у САД или Палестину, где је касније створена држава Израел. Око 15 милиона Немаца је протерано из великог дела источне Европе, а нешто слично се догодило и италијанској мањини на источним обалама Јадрана.

## **11.1. Холокауст, логори смрти**

Оно по чему се Други светски рат разликује од дотадашњих ратова јесу логори смрти, уништавање читавих етничких заједница, депортације и одвођење на прислини рад и пресељење. Немачки окупаторски систем био је посебно окрутан у Пољској, СССР и у Србији.

Тачан број убијених у логорима није познат, али се сматра да је већи од 6 милиона. Углавном су то били Јевреји, али ту је било и Рома и осталих које су нацисти сматрали непожељним (ментално и физички онеспособљени) или нижим расама, (Словени, црнци…)

Од 1941. до 1945. над Јеврејима је систематски вршен **геноцид**, што је био део шире иницијативе која је обухватала прогоне и убиства других народа у Европи. Убиства су почињавана широм окупиране Европе, као и у самој нацистичкој Немачкој, а такође су почињавана и на свим територијама под контролом њених савезника. Процењује се да је било преко 200.000 починилаца холокауста.

Бирократе су учествовале у проналажењу евиденције за идентификацију Јевреја, конфисковање имовине и планирање распореда возова којима су депортовани. Компаније су отпуштале јеврејске раднике, а касније запошљавале Јевреје као робовску радну снагу. Универзитети су искључивали студенте и професоре Јевреје.

Немачке фармацеутске компаније су тестирале лекове на заробљеницима, а друге компаније су градиле крематоријуме. При улазу затвореника у логоре смрти, било им је наређено да предају сву личну својину, која је била пописана и означена пре него што је послата у Немачку за поновну употребу или рециклирање

Употреба концентрационих логора, или логора смрти, опремљених гасним коморама за систематско масовно истребљење људи, била је јединствена карактеристика холокауста. Изграђени су за систематску сврху убијања милиона људи, пре свега помоћу отровног гаса.

Стационарни објекти који су изграђени у сврху масовног истребљења резултат су ранијег нацистичког експериментисања са отровним гасом током тајног програма еутаназије менталних пацијената.



*Сл. 20. и 21. Концентрациони логор Аушвиц*



*Сл. 22. и 23. Концентрациони логор Дахау и споменик у логору*



*Сл. 24. и 25. Концентрациони логор Јасеновац, споменик у логору*

# **Закључак- мишљење**

Несумњиво је да је Други светски рат био нешто најкрвавије и најлошије што се свету могло десити. Ни једној страни није донео ништа добро, само велики број погинулих, рањених и осталих жртава. Заснива се на непотребном расизму који се и данас у неким деловима света осети. Атомске бомбе донеле су велики број мртвих, рањених и оболелих од разних видова канцера. Холокауст је нешто најстрашније кроз шта су људи морали да пролазе, не само одрасли него и деца. Иако су се неки можда избавили, и преживели холокауст и Други светски рат, никада више нису остали исти.

# **Литература**

1. <https://sr.wikipedia.org/>
2. <https://beleske.com/drugi-svetski-rat/#hronoloski-tok-rata-drugog-svetskog-rata>
3. <https://www.seminarski-diplomski.co.rs/ISTORIJA/DrugiSvetskiRat-IstocniFront.html>
4. <https://www.drugisvetski.com/>